
Editing fluid simulations using differentiable screen-space rendering

A szórakoztatóiparban a manapság gyors tempóban fejlődő folyadékszimulációs eljárások egyre több alkalmazási területre lelnek. Az efféle szimulációknak általában viszonylag szigorú viselkedésbeli megkötéseket kell teljesíteniük, amit a szimulációs paraméterek variálásával és a kiindulási állapot manuális változtatásával szoktak elérni - ez pedig meglehetősen időigényes. Minderre egy potenciális megoldás lehetne a folyadék képtérbeli szerkesztésének lehetősége, mely alapján automatikusan, deklaratív módon lehetne módosítani a háttérben rejlő geometriát. Ehhez hasonló módszerek kaptak némi figyelmet az utóbbi években, viszont ezek nagyrészt csak szilárd geometriákkal foglalkoztak.
Az általam kidolgozott módszer az inverz renderelés elvére épül - ez teszi lehetővé a felhasználó számára, hogy a folyadékszimuláció állapotát deklaratív módon, képtérben szerkessze, majd az inverz renderelési eljárás meghatározza, hogy mely folyadékállapot ad az elvárt kinézethez legközelebb álló képet. Mindezt a képtérbeli folyadékfelület megjelenítés és egy nemrégiben publikált, gradiens becslő eljárás kombinálásával lehet elérni.
A kutatás során megvizsgáltam a módszer néhány lehetséges változatát, valamint egy részletesebb összehasonlítást is készítettem ezekről. A dolgozatban továbbá részletesen kitérek a referencia implementáció algoritmikus hátterére is, mely segítségével hatékonyan kihasználható a modern videókártyák számottevő párhuzamos számítási kapacitása.
Összességében elmondható, hogy megfelelő körülmények között az általam kidolgozott eljárások alkalmasnak bizonyultak látványos folyadékeffektusok képtérbeli szerkesztésére és számos lehetőség kínálkozik a módszerek jövőbeni továbbfejlesztésére.



